Софийски университет ”Св.Климент Охридски”

Исторически факултет

Катедра Етнология

РЕЦЕНЗИЯ

На дисертационен труд на тема:

**ЖЕНАТА ОТ МАЛКИЯ БЪЛГАРСКИ ГРАД –**

 **средата на XX в. до 1989 г. (социален статус и роли)**

За присъждане на образователна и научна степен „доктор”, научно направление 3.1 Социология, антропология и науки за културата

Автор на дисертацията: Кристиана Марианова Бояджиева

Научен ръководител: проф. д–р Мира Маркова

 Рецензент: доц. д–р Екатерина Димитрова Иванова–Керемидарска

Рецензията е изготвена в съответствие с изискванията на Закона за развитие на академичния състав в Република България, Правилника за неговото приложение и Правилник за условията и реда за придобиване на научни степени и заемане на академични длъжности в Софийски университет ”Св.Кл.Охридски”, последна промяна от 19.10.2016 г. с решение на Академичния съвет с протокол №

Рецензирането на материалите е съгласно заповед на Ректора на СУ ”Св.Кл.Охридски” за назначаване на научно жури, №РД…

Кристиана Марианова Бояджиева е представила всички необходими документи, изисквани за процедурата за защита на дисертацията. Докторантката има необходимия брой публикации по темата на дисертацията, от които четири са излезли от печат и една е под печат.

**Обща характеристика на дисертационния труд**

Дисертационният труд се състои от: 218 стр. текст, използваната литература включва:

Източници с научна литература – 57 заглавия, сборници, енциклопедични и периодични издания –17; Виртуални източници - 8; Приложение със списък на респондентите и кратка информация за тях - 38 души ; Текстът в дисертационния труд е онагледен с 20 таблици.

 В увода е разгледана структурата на дисертацията, обекта и предмета на изследването и поставените цели и задачи. Те са формулирани и аргументирани ясно и конкретно. Установява се съотношение между поставените цели и задачи и текста на научното изследване.

В мотивацията на изследователския дисертационен труд, основен приоритет е актуалността и значимостта на изследването. Параметрите на изследователската програма включват:

**Целта** на настоящето дисертационно изследване е мястото на жените в малкия български град, с техния социален статус и роли от средата на XX в. до 1989 г. по примера на град Панагюрище.

Докторантката си поставя **следните изследователски задачи :**

* Обстоен преглед на политическата обстановка и въведените нормативни и законодателни промени след 9 септември 1944 г. и тяхното влияние върху социалния статус и ролите на жените от малкия български град.
* Анализ на механизмите, които жените прилагат да адаптират ежедневието си към новите изисквания на времето –активното им включване в обществения живот, чрез участието им на пазара на труда, като в същото време остават основни изпълнители на задълженията към децата и семейството си в дома.
* Да се изследват механизмите за балансиране на ангажиментите на жените в и извън дома.
* Да се проследят механизмите за включване в пазара на труда и успеваемостта на жените да се докажат в установения обществен модел, в който те трябва да заяват себе си като добри специалисти и професионалисти, за да бъдат пример за еманципация и равноправие, дори в сфери на дейност и професии строго запазени за мъжете.
* Да се установи по какъв начин жените успяват да съхранят и предадат на поколенията християнските традиции и ритуали на българите, въпреки условията на „социалистически начин на живот”.

 **Обект** на настоящето изследване е град Панагюрище, тъй като през първата половина на XX в. градът се развива като център на индустрия, в която са ангажирани предимно жени. Липсата на тематични изследвания в този район на Средногорието прави града подходящ представител на повечето малки градове в България през изследвания период.

 **Предмет на** изследването е мястото на жените, техният социален статус и роли в малкия български град през изследвания период, с цел да се направят по–широки обобщения, които излизат от обективната държавна рамка за общо развитие на малките градове през проучвания период.

 **Изследователски подходи в изследването**

 Методологичната база на изследването стъпва върху класическите методи на етноложкото изследване: използване на етноложки анализ, интервюта, включено наблюдение и структурно–функционален подход.

 В **обхвата на изследването** докторантката включва провеждането на полу–структурирани автобиографични и биографични интервюта, в които участват 38 души, родени в периода 1935 – 1976 г., от които 33 жени и 5 мъже. По–голяма част от тях (26 респондента), са родени в града, 6 респондента се установяват в Пангюрище след сключване на брак, а 6 са родом от близките села до града и пътуват регулярно, продължавайки образованието и професионалния си път в Панагюрище.

 Докторанката предварително определя границите в настоящото изследване. В **първата част** тя засяга положението на жените от град Панагюрище при дефиниране на ролите и социалния им статус в периода от средата на XX в. до 1989 г.

като посочва, че те са активни участнички в обществения живот и преди средата на XX в. Във **второто** разделение тя разглежда настъпилите промени в образованието, труда и миграцията като основни фактори, които дават отражение върху промяната на социалния статус и ролята на жената в страната, и посочва механизмите за съхранение на традиционните за обществото вярвания и ритуали, които имат определяща роля в бита на жената от Панагюрище.

В **третата** част са дефинирани четирите основни роли на жената: майка, работеща –домакиня, работничка и жената в „мъжките” професии.

 Дисертационния труд се състои от увод, три глави и заключение, библиография и приложение.

**Първа глава** „**Роли и социални позиции на жените от град Панагюрище в края на XIX в. и първата половина на XX в.”**

 В тази глава са проучени исторически, икономически, културни, социални и обществени събития, които определят позицията на жените от град Панагюрище и обществото в периода от минали години до средата на XX в. Те оказват съществено значение в активното включване на жените от града в различни сфери на дейност извън дома.

* **Жените и образованието** . През този период се отбелязва наличие на голям брой жени в учителската професия. То е резултат от приемствеността в семействата и развитието на образователната институция в града, чрез съхранените след Освобождението стари училища, а така и в откритите нови специализирани такива. В семейната традиция учителската професия има и социална значимост на заеманото от жените място в обществото.
* **Жените в културата, изкуството и социалните дейности**. През този период жените в града утвърждават своето място в общественото пространство чрез активното си включване в културния живот на града и с участието си в различни социални дейности и организации, водени от примера на жени – творци и обществени личности. Имената на известните в световното изкуство Елена Николай и Олга Брадисловова, Райна Попгеоргиева, учителка, основател на женското дружество за активна социална дейност „Надежда”, ушила знамето на участниците в Априлското въстание, дават пример за подражание на панагюрки в общественото им развитие.
* **Жените и платения труд.** В развиващото се фабрично производство в текстилната промишленост, жените от Панагюрище имат преобладаващо процентно участие като килимарки и шивачки в хавлиената фабрика и интенданска работилница в града.

 До средата на XX в. жените в града имат свое място в обществената сфера – чрез включване в пазара на труда, участия в социалните дейности и в културното пространство.

**Втора глава „Влиянието на политическите промени от 9 септември 1944 г. върху статута и мястото на жената в малкия български град”**

 Новите настъпили политически, социални и културни промени, оказват влияние върху досегашния живот на цялото общество в страната, но най - много се отразяват върху живота на жените. С приемането на нормативни документи, и Конституцията от 1947 г. се правят структурни промени в обществото, а държавната еманципация налага официално на жените да се включат в пазара на труда и в общественото пространство.

**Образование, труд и миграция, и влиянието им социалния статус на жените**

Факторите, които довеждат до промяна на социалния статус на жените в цялата страна са:

* Достъпът до образование – задължително и безплатно за всички момчета и момичета в общи училища и с право да продължат образованието си във висшите институти.
* Задължително включване на платения труд извън дома за жените, наложил се като политика между половете, форсираната индустриализация за участие на всички хора в трудоспособна възраст в пазара на труда.
* Въвеждане на държавно разпределение с цел да се осигурят специалисти в райони на страната, където е необходимо. Съществува наложената еманципация за равенство мужду половете, но на практика кадровата политика на заводите и предприятията е за съществуване стериотипи за женски и мъжки дейности. Тези регламентирани от държавата права на жените са съчетани с изискванията за образование и труд. Те превръщат участието на жените в пазара на труда в норма на поведение и дават естествен път на образованата жена към развитие и самоусъвършенстване.

 **Модерната жена и новият празничен календар. Традиция и семейство**

* Създават се държавно определени празници в публичното пространство.Чрез нови сценарии е подменен традиционният модел за отбелязване на лични семейни празници и ритуали – кръщене, сватба и погребение. Извзема се функцията на Църквата в живота на хората и се утвърждава държавна позиция в частното пространство. С въвеждане на специален празник „8 март – Ден на жената”, се създава нов модел на колективно празнуване, игнорирайки традиционните за патриархалното общество модели. И тук е необходимо да се отбележи, че въпреки силния контрол упражняван от държавата, жената играе важна роля в опазването на традицията и ритуалите чрез тайното им изпълнение в семейството. По този начин запазва част от културната памет на традиционният празничен календар и го предава на поколенията след 1989 г.

**Трета глава „ Дефиниране на роли и социални позиции (социален статус) на жената от град Панагюрище в периода средата на XX в. до 1989 г.”**

 Участието на жените в платения труд през първата половина на XX в.,прави по-плавен прехода им през настъпилите политически и икономически премени, които налагат задължителното им включване в пазара на труда.Налага им се ново разпределяне на времето за дома, присъствена форма на труд с регламентирано работно време. Това довежда до нови модели за преразпределяне на ежедневните практики в ежедневието на работещите жени. Създават се нови социални роли със запазване на част от традиционния патриархален семеен модел. Всекидневната дейност на жените оформя два ареала за действие със съответната женска роля в тях – роля в частната сфера и роля и социална позиция в обществената сфера.

 **Роли в частната сфера**

* **Ролята на майка.** Едновременно със задължителното участие в пазара на труда, работещите жени делегират част от задълженията си на държавните институции (детски градини или ясли), или възрастни членове на семейството.
* **Работеща домакиня**, роля която жените изпълняват в свободното си от работа време. Това разпределение на времето, е свързано с ангажименти в работата и в дома. То довежда до създаване на нови ежедневни практики и нужда от съпричастност от членове на семейството – деца, съпруг, възрастни родители.Тази двойна натовареност на жените в и извън дома е причина за намаляване на раждаемостта и установяване на семейна организация, която включва двама родители с едно или две деца. В по– многолюдните семейства с три и повече деца, по–големите деца активно участват в отглеждане на по–малките деца и в домакинската работа.

 **Роли и социални позиции в обществената сфера**

 Държавната еманципация и задължителното включване на жените в пазара на труда довеждат до създаване на нови роли и социални позиции за тях. Текстилното фабрично производство в Панагюрище и ангажираните в него жени по– лесно преминават и приемат новия статус на работещата жена и майка, тъй като имат наследени традиции от преди изследвания период. За жените работнички ”килимарки”, които са упражнявали трудовите си задължения надомно, голяма промяна за тях е работното място, нормираното работно време в две или повече смени. Появява се позицията на работническата класа в йрархията на социалната структура, възможността за финансови бонуси при презпълнение на нормата. Създават се и други социално привилегии за работниците, което прави този нискоквалифициран труд да е предпочитан от млади неомъжени момичета.

 Социалистическата трудова реалност предлага на жените да заемат и мъжки професии. Като пример е посочено в дисертацията инженер–металург Цветана Бояджиева, родена в гр.Видин, израснала в София.

 Новите изисквания в развитието на текстилната промишленост налагат преразпределение на времето и създаване на нови ежедневни практики, но въпреки това остават за жените в Панагюрище предпочитана форма на трудова заетост. Еманципацията на жените се поощрява от държавната политика и дава възможности за реализацията им чрез включване на жените в мъжки професии, с които те се справят успешно. Реализацията на жените в мъжките професии все пак си остава трудна и тежка задача. Тя е свързана с много компромиси и алтернативни решения за преодоляване на конфликта между пола и професията.

 При променения социален статус на жените в изследвания период едва през 1968 г. завършва пълното включване на българските жени в работната сфера, но той има цена, свързана с намаляващия прираст на населението. Жените все по––трудно съчетават производителния труд в обществената сфера с репродуктивния труд в семейството. За жените, които работят в завода и преизпълняват нормата, възпитанието и отглеждането на децата е съобразено със смените на работното им място. Парите, които получават за труда си в предприятието, подпомагат семейния бюджет, но ги получават, когато жертват от времето си за семейството и дома в полза на работата. Ограничава ги преди всичко от контакт с децата и близките. В повечето работнически семейства родителите при възможност разпределят смените си, че децата да не остават сами, което пък ограничава времето за комуникация между съпрузите. По примера на Панагюрище, образът на жената работничка се оформя като динамична, постоянно действаща фигура, която е майка, домакиня и труженичка.

 През изследвания период за жените достъпът до всички специалности във висшето образование се променя.

 Независимо от личните желания и представи на жените – работнички или висшистки, техните права и задължения са универсални – да работят, да раждат и отглеждат децата си и да полагат грижи за дома си.

**Изводите от основните глави на дисертационния труд отразяват като цяло основните резултати от изследването**

 В изследвания период от средата на XX в. до 1989 г. животът на българската жена променя нейния социален статус, роли и място в обществото. Включването й във всички сфери на социалния живот, води до промени на ежедневните практики и балансиране на задълженията й в и извън дома. Наложеното „равноправие” е условно. Отговорностите и задълженията на жената в частната сфера се запазват, тя остава организатор и разпределител на задълженията в дома, а глава на семейството остава мъжът. Ролята на жената в семейството като майка, възпитател и домакиня се запазва , а в същото време по закон тя е длъжна да се отдава на работата и в обществото. Ролята на двата пола в обществения живот е изравнена. Равноправното й присъствие на пазара на труда е ограничено и особено силно е изразено в малките населени места, където представите за женска и мъжка работа са дълбоко вкоренени не само в съзнанието на мъжете, но и на жените – основни действащи лица в новия еманципиран свят.

 Локалният характер на изследването дава възможност за разглеждане различните роли на жените и процесите по тяхното адаптиране към настъпилите в средата на XX в. политически, икономически и социални промени.

 Изводите от основните глави на дисертационния труд отразяват като цяло основните резултати от изследването.

**Основни приноси на дисертационния труд**

 Основният научен принос на настоящия труд е извършената типология на ролята на жената на базата на направения анализ върху примера на град Панагюрище.

* Въведена е в обръщение нова етноложка информация чрез изследване на района на Средногорието в контекста на поставения от настоящия труд проблем – жената от локалната култура по примера на гр.Панагюрище.
* Достъпност и публичност на богатия емперичен материал на терен, в който респондентите засягат аспекти от живота, както за периода на преход от Царска към социалистическа България, така и за периода от средата на XX в. до 1989 г.
* На базата на теренния материал и функционалния анализ са типологизирани ролите, които жените упражняват през изследвания период.
* Направен е анализ на ролите на жената в контекста на индустриалната култура на града, която е съпоставена с друга икономическа практика на базата на жена в мъжка професия – инженер Цветана Бояджиева.
* Със систематизирани статистически данни са създадени 20 таблици с възможност за сравнение, структурирани според разглежданите теми.
* Като източник на информация през разглеждания период са посочени архивни материали на местната преса (в–к Оборище).
* Докторантката предлага своя интерпретация за частното и публичното, базирайки се на утвърдени трактовки на понятията, въз основа на наличния теренен материал.

 **Оценка на публикациите свързани с дисертационния труд**

 Научните публикации по темата са 5 и отговарят на тематиката на дисертационния труд. Четири от тях са излезли от печат и 1 е под печат.

 **Съответствие на автореферата с дисертационния труд**

 Структурата на автореферата отговаря на изискванията и отразява коректно резултатите от дисертационния труд.

 **Становище относно наличието или липсата на плагиадство**

 Не съм установила плагиадство в труда. Използваните източници са добросъвестно цитирани.

 **Бележки, въпроси и препоръки**

Препоръчвам на докторантката да издаде своя труд, като включи и още една глава в изследването си – статуса на жената в големия град като база за сравнение през изследвания период.

 Представената дисертация от Кристияна Марианова Бояджиева е оргинално научно изследване и показва, че са постигнати целта и поставените задачи. Докторантката познава задълбочено проблема на изследването. Има необходимите знания и умения за самостоятелна научна работа, поради което давам своята положителна оценка на представения труд и предлагам на научното жури да гласува присъждане на образователна и научна степен „доктор” в професионално и научно направление 3.1. Социология, антропология и науки за културата.

11март 2024 г. **Изготвил рецензията**: доц.д–р Екатерина Димитрова Иванова–Керемидарска